**ΓΛΩΣΣΟΜΑΘΕΙΑ**

**Οι ξένες γλώσσες στο σχολείο**

Είναι περίεργο. Με τη χειρότερη ίσως – σε μέσα, χρόνο, μέθοδο, αναλογία, διδασκόντων – διδασκομένων κλπ – ξενόγλωσση σχολική εκπαίδευση, η Ελλάδα ανήκει στις χώρες με την υψηλότερη γλωσσομάθεια! Οι Έλληνες μαθαίνουν τελικά ξένες γλώσσες. Η γλωσσομάθεια των Ελλήνων ανάμεσα στους πολίτες της Ευρωπαϊκής Κοινότητας είναι στατιστικώς αποδεδειγμένη.

Μόνο που μαθαίνω ξένες γλώσσες πληρώνοντας «έξτρα». Με άλλα λόγια, την απαραίτητη πια σήμερα για τον πολίτη της Ευρώπης μιας τουλάχιστον ξένης γλώσσας (απαραίτητη υπό τις σημερινές συνθήκες όσο τα μαθηματικά λχ ή και αυτή ακόμη η μητρική γλώσσα, ας μη φανεί υπερβολή) την έχουμε παραχωρήσει στην ιδιωτική πρωτοβουλία, στα φροντιστήρια και στα ιδιωτικά σχολεία, προς δόξαν και πάλι της «δωρεάν παιδείας» που παρέχουμε στην Ελλάδα. Γιατί, όσον και αν έχει βελτιωθεί η κατάσταση έναντι του παρελθόντος, όσο και αν διαθέτουμε σήμερα στη δημόσια εκπαίδευση ένα καλό δυναμικό, ικανό να διδάξει σωστά την ξένη γλώσσα, η κατάσταση στη δημόσια εκπαίδευση από πλευράς ξενόγλωσσης παιδείας παραμένει προβληματική έως απογοητευτική. Τα παιδιά δεν μαθαίνουν μέσα στο σχολείο μια έστω ξένη γλώσσα σε επίπεδο που να μπορούμε να πούμε ότι την γνωρίζουν. Για την απόκτηση πιστοποιητικού γνώσεως της ξένης γλώσσας με μόνη την διδασκαλία στο δημόσιο σχολείο δεν μπορεί να γίνει λόγος όπως έχουν γίνει σήμερα τα πράγματα.

Και όμως η κατάσταση της παιδείας μας και στον τομέα αυτόν πρέπει και μπορεί να αλλάξει ριζικά.  Δεν είναι ανέφικτο να μαθαίνουν οι μαθητές μας μέσα στο σχολείο τους μία τουλάχιστον ξένη γλώσσα. **Χρειάζεται να αυξηθούν οι ώρες διδασκαλίας των ξένων γλωσσών** στο δημοτικό και στο γυμνάσιο, να χρησιμοποιούνται κατάλληλα ξενόγλωσσα βιβλία και αποτελεσματικές μέθοδοι διδασκαλίας, να γίνεται η διδασκαλία της ξένης γλώσσας σε ολιγομελή και ομοιογενή, από πλευράς γνώσης και επίδοσης, τμήματα μαθητών, **να στηρίζεται οπτικοακουστικά με** **σύγχρονα εκπαιδευτικά μέσα** (μαγνητόφωνο, βίντεο, ηλεκτρονικό υπολογιστή), και να έχουν οι διδάσκοντες της ξένης γλώσσας την απαιτούμενη γνωστική και διδακτική επάρκεια. Αν γίνουν όλα αυτά, τότε ασφαλώς τα αποτελέσματα θα είναι πολύ καλύτερα.

Γ. Μπαμπινιώτης, Παιδεία, Εκπαίδευση και γλώσσα,

Εκδόσεις Gutenberg, Αθήνα,1994

**ΑΣΚΗΣΕΙΣ**

1 α) Ποια είναι τα δοµικά στοιχεία της τρίτης παραγράφου («Κι όµως…πολύ καλύτερα»);

β)Να σημειώσεις το θέμα της με έναν πλαγιότιτλο.

2. Ποια λειτουργία της γλώσσας (αναφορική - ποιητική) κυριαρχεί στο κείµενο; Τεκµηριώστε την απάντησή σας µε δύο παραδείγµατα από το κείµενο.

3. α) Να γράψετε µια αντώνυµη για κάθε µια από τις παρακάτω λέξεις:

ιδιωτική..

έχει βελτιωθεί….

Γνωρίζουν…

ολιγοµελή…

β) Να γράψετε µια συνώνυµη για κάθε µια από τις παρακάτω λέξεις:

«έξτρα»...

Βελτιωθεί…

Ανέφικτο….

χρειάζεται...

στηρίζεται…

απαιτούµενη…

«Χρειάζεται να στηρίζεται η διδασκαλία των ξένων γλωσσών οπτικοακουστικά με σύγχρονα τεχνολογικά εκπαιδευτικά μέσα» : Να αναπτύξετε και να αιτιολογήσετε την περίοδο αυτή σε μία παράγραφο 80-90 λέξεων.